stanford-oval/wikipedia huggingface dataset:
ברונקס (נהר)

| --- | --- |
נהר ברונקס בפארק שולייס, שברובע הברונקס
נהר ברונקס בפארק שולייס, שברובע הברונקס
 מידע כללי
 אורך:  39 ק"מ
 מוצא:  מאגר קנסיקו(אנ')
 גובה מוצא הנהר:  108 מטרים
 שפך:  איסט ריבר
 מדינות באגן הניקוז:  ניו יורק
 he
נהר הברונקס הוא נהר המים המתוקים היחיד בעיר ניו יורק. אורכו של הנהר כ-39 ק"מ, ואגן הניקוז שלו מנקז שטח של 99 קמ"ר. הנהר עובר דרך רובע הברונקס של העיר ניו יורק, ומהווה קו גבול שבין מזרח הברונקס למערבו.
מהלך הנהר > מוצא הנהר

מקור הנהר היה בעבר במאגר קנסיקו(אנ') במחוז ווסצ'סטר, צפונית לעיר ניו יורק, על גבעה בגובה של כ-197 מטר מעל פני הים, במה שהוא כיום העיירה ניו קאסל, ניו יורק(אנ'). עם בניית סכר קנסיקו בשנת 1885, נותק נהר ברונקס ממקורו הטבעי, וחלקו הצפוני הפך להיות חלק ממאגר קנסיקו, והספק הנהר ירד ב-25%, לטובת מערכת הובלת המים לעיר ניו יורק. כיום הוא ניזון מנחל (Brook) שמקורו במאגר קנסיקו. גובה מוצא הנהר ירד אם כן ל־108 מ' מעל פני הים.
מהלך הנהר > מהלכו במחוז ווסטצ'סטר

נהר הברונקס זורם דרומה מעבר לווייט פליינס, ואז בכיוון דרום-דרום מערב, דרך הפרוורים שמצפון לעיר ניו יורק שבמחוז ווסטצ'סטר. עובר דרך הכפרים והעיירות: אדג'מונט(אנ'), טוקההו(אנ'), איסטצ'סטר(אנ') וברונקסוויל(אנ'). באזור המכונה ה-Aquehung (עדיין בווסטצ'סטר), הוא ניזון מ־Hurts Brook ומה-Fox Meadow Brooks הצפוני והדרומי. ב-Tuckahoe, הוא ניזון על ידי Troublesome Brook. בברונקסוויל(אנ') הוא ניזון מ-Sprain Brook שהוא מערכת היובלים הארוכה ביותר של הנהר, שמקורם ב-Greenburgh Town Park(אנ').
הערוץ הראשי של הנהר, מחלק למעשה את מחוז ווסטצ'סטר לשני אזורים: מזרחי ומערבי, ויוצר את הגבול בין הערים הגדולות יונקרס ומאונט ורנון, ונשפך לקצה הצפוני של הברונקס.
מהלך הנהר > מהלכו ברובע הברונקס

עם כניסת הנהר לרובע הברונקס, הוא מפריד כאמור את מזרח ברונקס ממערבו. הוא ממשיך דרומה דרך פארק ברונקס, הגנים הבוטניים של ניו יורק, וגן החיות של ברונקס, וממשיך דרך השכונות של דרום ברונקס ומתנקז בסופו של דבר אל האיסט ריבר, בין השכונות סאונדוויו(אנ') והאנטס פוינט(אנ'), של רובע הברונקס.
מקור השם

רצועת קרקע שנרכשה על ידי ג'ונאס ברונק(אנ'), מהגר שוודי, ב-1639 הייתה בין הארלם ריבר לבין הנהר שזכה אז לכינוי "הנהר של ברונק". הוא היה המתיישב האירופי המתועד הראשון בברונקס של ימינו, ועל שמו קרויים הרובע והנהר.
מקור השם > זיהום המים ומניעתו

במהלך המאות ה-19 וה-20 הפך הנהר לתעלת ביוב טבעית, אליו נשפכה פסולת תעשייתית מדי יום. טחנת מים ראשונה על הנהר המתועש הייתה טחנת לורילארד סנאף(אנ') שייצרה טבק. הטחנה השתמרה בשטח הגנים הבוטניים של ניו יורק (ראו תמונה משמאל). עם הירידה בייצור באזור, המשיך הנהר לקבל זיהום מים מהקהילות שעל גדותיו. בדצמבר 1948 שונתה זרימת נהר הברונקס כדי לבטל עקומה במסלולו בעיר ברונקסוויל. זאת כדי ליצור קרקע על אפיק הנהר הישן שעליו ניתן היה לבנות תוספת לבית החולים הפרסביטריאני(אנ') בעיר. במהלך החפירות נחשף שם שרטון חול גדול, שחול הצטבר בו בעיקול במשך מאות שנים, ויצר חוף חולי.
במאה ה-21, קבוצות סביבתיות שבראשם "ברית נהר הברונקס" (שפועלת בשיתוף פעולה עם הפארקים בעיר ניו יורק, וכן עם שותפים מבוססי קהילה, עמותות אזוריות, עסקים וכל רמות הממשל), הציעו להחזיר את הנהר למצבו המקורי כנתיב מים נקי. הנהר הפך לפרויקט מועדף על נציג בית הנבחרים של מחוז ברונקס, שהשיג מימון פדרלי בסך של 14.6 מיליון דולר, כדי לתמוך בשיקום נתיב המים. במסגרת הסכם מנובמבר 2006, הסכימו העיריות סקרסדייל, ווייט פליינס, מאונט ורנון וגרינבורג להפסיק את השלכת הביוב לנהר הברונקס עד לא יאוחר ממאי 2007.
זיהום על ידי נֶגֵר עירוני ממשיך להוות בעיה רצינית עבור הנהר. "ברית נהר הברונקס" עם "קואליציית אגן הניקוז של נהר הברונקס", שהיא שותפות של סוכנויות מקומיות ומדינתיות, קבוצות אזרחים וארגונים ללא מטרות רווח, פיתחה תוכניות לניהול אגן הניקוז ולהפחתת זיהום מי הנגר, ולשיפור איכות המים.
מקור השם > בעלי החיים בנהר ובסביבתו הקרובה

דגים מקומיים בשם Local alewife שוחררו בנהר במרץ 2006. הם נלקחו מיובל חוף בקונטיקט הסמוכה. האלורית(אנ') משריצה במימי הנהר. צאצאיהם מבלים את הקיץ בנהר, נודדים החוצה לים בסתיו, ובתוך שלוש עד חמש שנים חוזרים, כמו כל הדגים האנדרומיים, אל אזורי ההטלה שלהם. התהליך חוזר על עצמו מדי שנה במשך חמש השנים הבאות, כדי לבנות את אוכלוסיית התושבים החדשה. הדגים, מקבוצה הנקראת "הרינג נהר", ניזונים בשרשרת המזון הנמוכה ומסייעים בהפחתת האאוטריפיקציה. כמה דגים בוגרים מסוג Local alewife נמצאו מתחת לסכר הראשון בנהר באפריל 2009. ניתוח גילה שהם בני 3 שנים, כאשר ההנחה של מדענים היא שאלו היו צאצאים של אלה ששוחררו 3 שנים לפני כן במרץ 2006 (ראו לעיל).
השלב הבא היה הקמת מעברים לדגים מעל שלושת הסכרים הנמוכים ביותר בנהר, המאפשרים לדגי ה-Local alewife גישה לחלק מהנהר עם בית גידול מתאים יותר להטלה. בשנת 2015 נבנה מעבר דגים בסכר רחוב 182.
בפברואר 2007 ביולוגים מהאגודה לשימור חיות הבר(אנ'), המפעילה את גן החיות ברובע, הבחינו בנְקֵבָת בונה קנדי (Castor canadensis) בנהר. ג'ון קלבלי, דובר האגודה אמר: ש"לא נצפתה אכסניה של בונה בעיר ניו יורק כבר למעלה מ-200 שנה. זה נשמע פנטסטי, אבל אחד המסרים שיוצאים מזה הוא שאם נותנים לחיות בר סיכוי, הן יחזרו". הבונה נקראת "חוסה סראנו", על שמו של חבר בית הנבחרים שדאג למימון הפדרלי לשיקום הנהר. נקבת הבונה נראתה מתחת לגשר מזרח טרמונט בדרו גארדנס ביוני 2009.
בונים לא חיו בניו יורק מאז תחילת המאה ה-19, כאשר הלוכדים גרמו להיעלמותם לחלוטין מהמדינה. בקיץ 2010 הצטרף בונה שני לראשון שזוהה ב-2007, והכפיל את אוכלוסיית הבונים בעיר ניו יורק. בונים היו פעם חשובים לכלכלת העיר בכל הקשור לשמירה על איכות המים. זוג בונים מופיע על החותם הרשמי והדגל של העיר.
בנוסף, מספר דולפינים ביקרו בנהר בינואר 2023.
מקור השם > מפלים, גשרים ומפרצונים

מכשולים אנכיים בנחלים ובנהרות, כגון מפלים, גשרונים ומבנים להסטת מים, יכולים להשפיע על דגים על ידי פיצול אוכלוסיות, והקטנת טווחי הנדידה. עם זאת, מחסומים אלו יכולים גם להגן על אוכלוסיות הדגים מפני טורפים, להפחית את התחרות על מזון, ולהגביל את הסיכון למחלות. פיצול נהר ברונקס על ידי סכרים חיסל מינים אנאדרומיים ממערכת הנהרות. סכרים חסמו את תנועת הרינג הנהר על נהר ברונקס מאז המאה ה-16, כאשר המתיישבים האירופים הגיעו לראשונה לאזור. סכרים נבנו במקור כדי להפעיל טחנות למפעלי טבק, מפעלי בורסקאות ותעשיות אחרות. בתחילת המאה ה-18, בערך 12 טחנות מים ייצרו נייר, כלי חרס, קמח, שטיחי קיר וטבק לאורך נהר ברונקס. לאחרונה, נבנו בסכרים ובמפלים שלאורך הנהר, רמפות בטון שמהוות אפשרות שחיית דגי ההרינג מעל המפלים והסכרים אל מעלה הזרם עד למים המתוקים שם הם יכולים להשריץ (ראו דוגמה למפל כזה עם רמפת בטון למעבר הדגים בתמונות משמאל). תוכניות שיקום אלה ייתכן ושימרו אוכלוסיות שאריתיות, אבל שיקום בקנה מידה גדול לא הושג.
שירותי פנאי ונופש

לאורך חלק גדול מאורכו במחוז ווסטצ'סטר ובצפון ברונקס, מקביל הנהר לכביש המהיר ברונקס ריבר פארקווי(אנ'). פרויקט ה-Bronx River Greenway מציע תוכנית ניהול מאוחדת, לרצועה הצרה של שטחים ירוקים לאורך שפת הנהר באורך של 13 ק"מ, רצועה העוברת דרך מחוז ווסטצ'סטר והברונקס, כחלק מה-East Coast Greenway(אנ'). הבנייה ב-Bronx River Greenway החלה באוקטובר 2016.
בדרום ברונקס, הנהר הפך ליעד פופולרי לשיט קאנו עירוני בעיר ניו יורק. הנהר חוצה שם את פארק ברונקס ואת גן החיות של ברונקס. מונורייל שנבנה בסוף המאה ה-20 לוקח את המבקרים בגן החיות מעל הנהר לתערוכה של בעלי חיים אסיאתיים בגדה המזרחית, עם קריינות המציגה את הנהר כאירוואדי.
Shoelace Park הוא פארק ליניארי(אנ') באורך קילומטר אחד על הגדה המזרחית של נהר הברונקס, מרחוב 211 עד רחוב 231 באזורים ווייקפילד(אנ') ו-וויליאמסברידג'(אנ') של הברונקס. שמו הרשמי "ברונקס ריבר פארק", והוא ידוע יותר בשם Shoelace Park (שרוך נעל), בגלל צורתו. הפארק שופץ בשנת 2020 כדי ליצור שבילי אופניים והולכי רגל, מעל מה שהיה מצע הכביש המקורי של ה-ברונקס ריבר פארקווי. מזח קטן ברחוב 219 מספק גישה לנהר עבור קאנו וקיאקים.
ראו גם

הארלם ריבר (הנהר האורכי הסמוך לנהר ברונקס, וממערבו, אך כיוון זרימתו הפוך לנהר הברונקס)
ווסטצ'סטר קריק (גוף המים האורכי הסמוך לנהר ברונקס, וממזרחו, אך כיוון זרימתו הפוך לנהר הברונקס)
ביאורים

↑  לעניין המים המתוקים של הנהר יש לסייג, שמדובר רק בקטע שמצפון לשדרת טרמונט מזרח(אנ') שברובע הברונקס, ואילו כל הקטע משם ועד לשפך הנהר לאיסט ריבר, מושפע מתהליכי הגאות ושפל, ומהול במים מלוחים.סימוכין ראו כאן.
↑  לצפייה במקור הנהר בעבר, מצפון למאגר קנזיקו, בקרבת הגבול העירוני של ניו קאסל ראו כאן. זאת להבדיל ממקור הנהר דהיום - ראו טקסט וביאור בהמשך.
↑  ראו בראש הנהר המסומן במפה בצבע כחול (המפה שבתבנית הראשית של הערך מתחת לתצלום של הנהר בפארק שולייס), נחל שיוצא מהמאגר ומזין את הנהר. רצוי להגדיל את המפה לצורך הזיהוי, ולשים לב לקיצור החלק הצפוני של הנהר, לאחר בניית סכר קנסיקו, ביחס למיקומו המקורי המוסבר בביאור קודם.
↑  ברית נהר הברונקס משמשת כקול מתואם לנהר. הם עובדים בשיתוף פעולה כדי להגן, לשפר ולשחזר את מסדרון נהר הברונקס. מטרתם היא ליצור משאב אקולוגי, פנאי, חינוכי וכלכלי בריא עבור כל הקהילות שדרכן זורם הנהר. לצורך כך חברו לקבוצות וולונטריות נוספות כמו הקואליציה למען אגן הניקוז של הברונקס ועוד. סימוכין ראו כאן וגם כאן.
↑  מין של מליח (הרינג).
↑  "דג אנדרומי" פירושו דג או זן דגים המבלה חלקים ממחזור חייו במים מתוקים ומלוחים כאחד, נכנס למים מתוקים מהים כדי להשריץ וכולל את הצורות האנדרומיות של פורל פסיפי, סלמון ועוד. סימוכין ראו כאן.
↑  מונח כללי המתאר תהליך שבו חומרים מזינים מצטברים בגוף מים, וכתוצאה מכך צמיחה מוגברת של מיקרואורגניזמים שעלולים לרוקן את המים מחמצן. תהליך זה מואץ בעקבות הזרמת שפכים לגוף המים. סימוכין ראו כאן.
↑  ה-East Coast Greenway הוא מסלול הולכי רגל ואופניים באורך 4,800 ק"מ, בין מדינות מיין ופלורידה, לאורך החוף המזרחי של ארצות הברית.
↑  Irrawaddy River הוא הנהר הגדול ביותק במיאנמר.
חי בלילה

| --- | --- |
 סוגה:  אקטואליה
 בימוי:  אלון אלוש ואיתן אשכנזי
 מנחים:  נדב בורנשטיין
 ארץ מקור:  ישראל ישראל
 שפות:  עברית
 הפקה
 מפיק:  נטלי עטון, אור עידה
 מפיקים בפועל:  אור עידה
 חברת הפקה:  שידורי קשת
 עורכים:  ישראל חתן
 אתר צילומים:  אולפני הרצליה
 צלמים:  לאון גרין שי מנביץ' דודו פרנקו
 אורך פרק:  30–60 דקות
 שידור
 רשת שידור:  ערוץ 2, קשת (2013–2017) קשת 12 (2017-2023
 תקופת שידור מקורית:  25 באוגוסט 2013 – 28 בפברואר 2023
 קישורים חיצוניים
 https://www.mako.co.il/tv-live-at-night
 
חי בלילה היא תוכנית אקטואליה לילית בהנחיית נדב בורנשטיין, שעלתה לאוויר ב-25 באוגוסט 2013 בערוץ 2 בשידורי קשת. התוכנית שודרה בתחילה בימי השידור של הזכיינית בערוץ, אך עם מעבר "קשת" לערוץ 12, התוכנית החלה לשדר מאז בכל יום חול. שודרה עד פברואר 2023.
שלום הארלו

| --- | --- |

 לידה:  5 בדצמבר 1973 (בת 51) אושווה, קנדה 
 מדינה:  קנדה 
 מקום לימודים:  O'Neill Collegiate and Vocational Institute 
 פרופיל ב-IMDb
 
שלום הארלו (באנגלית: Shalom Harlow; נולדה ב-5 בדצמבר 1973) היא דוגמנית ושחקנית קנדית.
ביוגרפיה

שלום הארלו נולדה באושאווה, אונטריו, בתם של סנדי הרברט ודייוויד הארלו.
למרות שאימה קראה לה שלום, מילה מהשפה העברית, משפחתה אינה יהודית. היא התגלתה בקונצרט של להקת הקיור בטורונטו והחלה לדגמן מיד אחרי בית הספר התיכון. היא הופיעה מאז בשערי מגזין רבים, השתתפה בתצוגות אופנה של המעצבים רלף לורן ודונה קארן, הופיעה בסרטים, והנחתה את התוכנית "House of Style" בערוץ MTV ביחד עם עמיתתה דוגמנית העל אמבר ולטה. הארלו היא הפרזנטורית של בושם "קוקו" של שאנל. לה שני אחים צעירים ממנה.
ביולי 2007, דווח שהיא הרוויחה כ-2 מיליון דולר בקירוב בשנים עשר החודשים החולפים. פורבס דירג אותה במקום ה-13 ברשימת 15 הדוגמניות המרוויחות ביותר בעולם.
בהיותה באמצע שנות השלושים לחייה, ב-2007, היא דגמנה עבור: ג'ונס ניו יורק, טומי (Tumi), טיפאני, נאוטיקה וקלואה. בשנה שאחרי כן, היא הופיעה בקמפיין אביב/קיץ 2008 של ואלנטינו.
היא הייתה הדוגמנית היחידה שהופיעה במסלול האופנה הדיגיטלי של ויקטור ורולף בתצוגת האופנה של אביב/קיץ 2009.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1997 | אין ואאוט (אנ') | סוניה |  |
| 1999 | Cherry | ליילה סוויט |  |
| 2001 | בלשית בסטייל (אנ') | ג'ייד |  |
| 2001 | ונילה סקיי | קולין |  |
| 2002 | אגם המוות (אנ') | ננסי |  |
| 2002 | Happy Here and Now | מיוריאל |  |
| 2003 | איך להיפטר מבחור ב-10 ימים | ג'ודי גרין |  |
| 2003 | צרות של עשירים (אנ') | שרלוט |  |
| 2004 | מלינדה ומלינדה | ג'ואן |  |
| 2005 | המשחק השישי (אנ') | פייזלי פורטר |  |
| 2006 | The Last Romantic | כריסטי טיפלטון |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2004 | The Jury | מליסה גרינפילד | 3 פרקים |
הערות שוליים

↑  Shalom Harlow Biography (1973-)
↑  Kiri Blakeley, The World's Top-Earning Models, forbes, 07.16.07
| --- | --- |
בקרת זהויות :  PLWABN: 9810541515805606  ISNI: 0000 0000 4358 7607  LCCN: no2004042272  VIAF: 36626210   WorldCat (עם VIAF): 36626210
חיות לילה

ערך זה עוסק בתוכנית טלוויזיה ישראלית. אם התכוונתם לבעלי חיים הפעילים בשעות הלילה, ראו .
| --- | --- |

לוגו התוכנית
 סוגה:  תוכנית אירוח סאטירית-קומית
 יוצרים:  גיל אוליאמפרל, דודו ארז
 כותבים:  יניב זוהר (כותב ראשי)  דודו ארז (כותב ראשי)  רז חיה בן הרוש (עריכת תוכן) 
 בימוי:  נועם ורדי
 מנחים:  דודו ארז, ירון ברלד
 משתתפים:  דניאלה מילוא   ניקו ניתאי
 ארץ מקור:  ישראל
 שפות:  עברית
 מספר עונות:  1
 מספר פרקים:  15
 הפקה
 חברת הפקה:  סברס
 עורכים:  רז חיה בן הרוש
 מוזיקה:  שקל, נצ'י נצ'
 אורך פרק:  25 דקות
 שידור
 רשת שידור:  הוט קומדי סנטרל  
חיות לילה היא תוכנית אירוח סאטירית-קומית ישראלית, בהנחיית דודו ארז וירון ברלד, בהשתתפותם של דניאלה מילוא וניקו ניתאי. התוכנית עלתה לשידור באוגוסט 2013 בהוט קומדי סנטרל בטלוויזיה בכבלים. התוכנית היא תוכנית אירוח ברכב נוסע, המצופה בפרווה וורודה. כל תוכנית מתרחשת במשך לילה שלם, מחצות ועד הזריחה.
מבנה התוכנית

מבנה התוכנית הוא קבוע, וחוזר על עצמו בכל הפרקים:
הצגת המנחה דודו ארז על ידי עובר אורח.
מונולוג פתיחה של דודו ארז, בו הוא מציג את נושא התוכנית ואת האורחים שצפויים להתארח בתוכנית.
פינת האביזרים של ירון ברלד, בחנות האביזרים.
ריאיון עם האורח המרכזי - בין האורחים שהתארחו בעונה הראשונה: פנינה רוזנבלום, ג'ולייטה, סקאזי, עינת שרוף, שימי תבורי, אלי זולטא, רוסלנה רודינה, קארין כהן, דלית זריהן, חברי הפרויקט של רביבו ועוד.
עצירה לשירותים, כשהאורח נשאר ברכב. הפינה היא פינת ידע כללי.
ריאיון עם אורח נוסף שמצטרף לרכב (הזמר דוד לב, הפוליאמורית אופל, מוכר הפירות משוק הכרמל 'ינעל העולם' ועוד).
עצירה במסעדה, שם ירון ברלד אוכל בפראות ומתאהב במלצרית, אותה מגלמת דניאלה מילוא.
עצירה לנאמבר, שיר סיום של כוכב יו טיוב, באמצע הרחוב.
לבסוף, ירון ברלד מתעקש לחזור למסעדה על מנת לכבוש את לבה של המלצרית, אך במקומה נמצא שם באופן קבוע ניקו ניתאי.
במהלך התוכנית משולבים אמרות כנף (catch phrases) רבות, החוזרים על עצמם בכל הפרקים, כמו: "דה רבה" (תודה רבה), "וירדוז ונו-ניימז" (אנשים מוזרים ולא מוכרים), "ביס אחרון" (תגובתו הקבועה של ברלד לארז שמאיץ בו לסיים לאכול במסעדה), "שמונים אלףףף" (ביטוי חוזר של איש חיי לילה, המתגאה בסכום הכסף שהוא מבזבז מידי ערב) ועוד.
חי ב-LA LA לנד

| --- | --- |

לוגו הסדרה
 סוגה:  תוכנית מציאות 
 בימוי:  אילן עבודי, שבי זרעיה
 משתתפים:  משתתפי העונה הראשונה   משתתפי העונה השנייה
 זוכים:  אלון דה לוקו (עונה ראשונה)  מאיה בוסקילה (עונה שנייה)
 פרסים:  הפקת סינגל מבית "גפן רקורדס"
 פסקול:  דוד קלמס, גל תורן עיבודים נוספים: יונתן גולדשטיין
 ארץ מקור:  ישראל 
 שפות:  עברית
 מספר עונות:  3 
 מספר פרקים:  152 
 הפקה
 מפיק:  ענב שנהר
 מפיקים בפועל:  יפית עופרי עידו מור (הפקה לוס אנג׳לס)
 חברת הפקה:  קופרמן הפקות, אלעד קופרמן ענב שנהר, יפית עופרי, עידו מור (הפקה לוס אנג׳לס)
 אתר צילומים:  ישראל, לוס אנג'לס 
 אורך פרק:  כ-28 דקות
 שידור
 רשת שידור:  yes Comedy   yesVOD   ערוץ 10 (ש.ח)   ערוץ 24 (ש.ח)
 תקופת שידור מקורית:  26 ביוני 2011 – 6 בפברואר 2013
 קישורים חיצוניים
 http://yes.walla.co.il/?w=1/10140
 דף התוכנית ב-IMDb
 
חי ב-LA LA לנד הייתה תוכנית מציאות תיעודית ישראלית ששודרה בחברת yes. העונה הראשונה עלתה ביוני 2011, והעונה השנייה בנובמבר 2012.
סקירה כללית

שישה זמרים ישראלים, שרובם משתייכים לז'אנר המוזיקה הים תיכונית, נשלחים ללוס אנג'לס שבארצות הברית במטרה להתחרות על הפקת סינגל בחברת התקליטים הגדולה גפן רקורדס ומתוך תקווה להגשים חלום ולפצוח בקריירה בינלאומית. השישה מתגוררים יחדיו בווילה, מרושתת במצלמות למשך חודש ימים, שם הם מתמודדים עם חיים משותפים תחת עין המצלמה ועם התחרות ההדדית אל מול בכירי תעשיית המוזיקה בארצות הברית. בנוסף הם עוברים מסכת אימונים עם מפיקים בכירים ומצליחים.
הבמאי אורי פסטר היה מנטור בעונה הראשונה. תוכנית הגמר שודרה ב-6 בספטמבר 2011, ובה הוכרז המנצח, אלון דה לוקו, שנבחר על ידי רון פייר, מנכ"ל חברת התקליטים גפן רקורדס ואחד ממפיקי התוכנית "אמריקן איידול".
העונה השנייה כללה את המתמודדים שיר לוי, ליאת בנאי, שרית אביטן, מאיה בוסקילה ואלי זולטא. במקור תוכנן להשתתף גם מושיק עפיה אך זה לא הגיע לטיסה מפאת פחד טיסה מוצהר, ולכן הצטרף הראפר הערבי סאז במקומו. לאחר מספר ימים הצטרף קובי פרץ לתוכנית כזמר אורח ומנטור. שידור העונה השנייה החל מ-11 בנובמבר 2012.
משתתפי העונה הראשונה

דודו אהרון – זמר השנה לשנת 2010. את דרכו כזמר החל במועדון "אדום 6" ובשנת 2007 הוציא את אלבום הבכורה שלו, "אהבה ראשונה". עד שנת 2010 הוציא שני אלבומים נוספים, "הכל זה מלמעלה", ו"מילים פשוטות", כאשר את רוב שיריו הוא כותב ומלחין בעצמו.
זהבה בן – הוציאה 42 סינגלים. את דרכה המוזיקלית החלה בהופעות באירועים קטנים ובמועדונים. בשנת 1988 התגלתה על ידי המפיק אלי בנאי והוציאה את אלבום הבכורה שלה, "טיפת מזל", ואף כיכבה בסרט בשם זה לצדו של זאב רווח. במהלך הקריירה שלה זכתה בפרסים בינלאומיים. בשנת 1997 נבחרה על ידי תחנת הטלוויזיה הצרפתית לאשת השנה.
אביהו שבת – תגלית השנה לשנת 2010. בנו של הזמר שלומי שבת. פרץ לתודעה עם הסינגל "עדיין שלך" בשנת 2009. את אלבום הבכורה שלו, "אביהו", הוציא בשנת 2010.
ג'ולייטה – זמרת צעירה שהוציאה שני אלבומים. זמרת פופ ומוזיקה ים תיכונית. את החשיפה הגדולה שלה קיבלה כבר בגיל 17, כאשר זכתה להיות אחת מהאמנים הצעירים ביותר שנבחרו אי פעם לככב בפסטיגל.
אתי לוי - אחותה התאומה של זהבה בן. הוציאה כ-20 אלבומים אשר הופקו על ידי ישראל בונדק.
אלון דה לוקו - זמר היפ הופ, רגאטון, דאנסהול, רגאיי, רקדן ומפיק מוזיקלי. נולד בשם אלון כהן ופרץ לתודעת הציבור במסגרת רינגטונים רבים שהוציא לשירים שכתב והלחין. בשנת 2007 יצא אלבומו השני תחת חברת התקליטים העצמאית שהקים, בה שיתף פעולה עם אמנים בינלאומיים. זכה בעונה הראשונה של התוכנית, והוציא סינגל חדש שנקרא "גו לוקו".
מנטור:
אורי פסטר
הזוכה בעונה הראשונה:
אלון דה לוקו
משתתפי העונה השנייה

הזמרים:
מאיה בוסקילה - זכתה בתארים "זמרת השנה" ו"אשת השנה במוזיקה". זכתה בעונה השנייה של התוכנית.
אלי זולטא - סולן להקת הרוק של "אלמנה שחורה".
שרית אביטן - זמרת צעירה בתחילת דרכה.
שיר לוי - זמר מזרחי בן 27, בנו של ישי לוי.
ליאת בנאי - זמרת דיכאון בת 36, גרה בחולון.
סאז (אנ') - הראפר הערבי הראשון בארץ, החליף את מושיק עפיה.
קובי פרץ (זמר אורח)
במקור היה אמור להשתתף גם מושיק עפיה, אך בבוקר הטיסה הוא לא הגיע בשל פחד טיסה.
מנטור:
אורי פסטר
הזוכה בעונה השנייה:
מאיה בוסקילה
Cornelia Street

| --- | --- |
עטיפת גרסת הלייב
עטיפת גרסת הלייב
 שיר בביצוע טיילור סוויפט
 מתוך האלבום Lover
 יצא לאור:  23 באוגוסט 2019
 תאריך הקלטה:  נובמבר 2018 – פברואר 2019
 סוגה:  פופ • סינת'פופ
 שפה:  אנגלית
 אורך:  4:47
 חברת תקליטים:  ריפבליק
 כתיבה:  טיילור סוויפט
 הפקה:  ג'ק אנטונוף, טיילור סוויפט
"Cornelia Street" הוא שיר שהוקלט על ידי הזמרת-יוצרת האמריקאית טיילור סוויפט, מתוך אלבום האולפן השביעי שלה, Lover. השיר יצא לאור ב-23 באוגוסט 2019, על ידי חברת התקליטים ריפבליק רקורדס, ביחד עם שאר שירי האלבום. השיר נכתב על ידי סוויפט והופק על ידה, ביחד עם ג'ק אנטונוף.
סוויפט אמרה שהשיר הוא "אחד מהשירים האישיים ביותר באלבום". שמו מתייחס לרחוב בניו יורק בו שכרה בית בתקופה בה הבית המקורי שלה היה בשיפוצים. השיר מדבר על כך שהיא מנסה להילחם על הקשר שלה עם בן זוגה ומתארת את העליות והמורדות בקשר ביניהם. "Cornelia Street" הוא שיר אלקטרופופ המאופיין בכלי מקלדת, פסנתר וסינתיסייזר.
"Cornelia Street" זכה לביקורות חיוביות רבות, כאשר רוב מבקרי המוזיקה שיבחו את כתיבתו ואת ההפקה "הסנטימנטלית" שלו; הרבה מהם טענו שזהו "השיר הטוב ביותר מהאלבום". בנוסף לכך, הוא נכלל ברשימת "השירים הטובים ביותר לשנת 2019" שפורסמה על ידי Uproxx. אף על פי שלא יצא כסינגל, הצליח השיר להגיע למקום ה-57 במצעד הבילבורד הוט 100, למקום ה-51 בקנדה הוט 100 ולמקום ה-40 במצעד הסינגלים האוסטרלי. ב-18 במאי 2020 יצאה גרסה מחודשת של "Cornelia Street" הכוללת הקלטה שלו בהופעה חיה.
רקע

טיילור סוויפט הוציאה את אלבום האולפן השביעי שלה, Lover, ב-23 באוגוסט 2019, על ידי חברת התקליטים ריפבליק רקורדס. סוויפט תיארה אותו כ"מכתב אהבה לעצמה", והוסיפה שהוא בוחן את "ספקטרום האהבה המלא", שנוצר בהשראת הקשרים עם המעריצים שלה שנכחו ב-"Reputation Stadium Tour" (2018). רשימת הרצועות של Lover כוללת 18 שירים, מתוכם שלושה נכתבו אך ורק על ידי סוויפט: "Lover",‏ "Cornelia Street" ו-"Daylight". את שלושת השירים הפיקו סוויפט וג'ק אנטונוף. את "Cornelia Street" הקליטה סוויפט באולפני אלקטריק ליידי בניו יורק סיטי, ניו יורק.
בריאיון לאנטרטיינמנט ויקלי אמרה סוויפט כי "Cornelia Street" היה אחד מהשירים האישיים ביותר ב-Lover והוסיפה שהוא "אחד מהשירים שהכי קרובים לליבה". במהלך המופע החד-פעמי City of Lover שהתקיים בפריז שבצרפת בספטמבר 2019 סיפרה סוויפט לקהל שלה שהיא כתבה את השיר באמבטיה. השם "Cornelia Street" מתייחס לרחוב בשכונת גריניץ' וילג' בעיר ניו יורק, שם שכרה סוויפט בית עירוני לתקופה קצרה. הדבר מוזכר גם בבית הראשון של השיר, בו סוויפט שרה, "אני שוכרת מקום ברחוב קורנליה". במהלך ריאיון עם מגזין Vulture התגלה שהדבר קרה בעת שסוויפט שיפצה את הבית שלה בטרייבקה.
מוזיקה ומילים

מבחינה מוזיקלית "Cornelia Street" הוא שיר פופ המאופיין בכלי מקלדת, סינתיסייזרים והדהודים. בקטע של הגשר נעשה שימוש גם בפסנתר. טכניקת השירה של סוויפט בפזמון היא פלסט. מבחינה לירית, הוא עוסק בשברון לב ונוסטלגיה. במהלך תוכנית הטלוויזיה "תוכנית הבוקר של אלביס דוראן", דיברה עליו והצהירה כי:
"הוא [השיר] נכתב על הדברים שהתרחשו והזיכרונות שנוצרו ברחוב ההוא. [רחוב קורנליה] שכרתי שם דירה ורק רציתי לכתוב שיר על כל הנוסטלגיה שאופפת אותי בעקבות שהותי שם. כך בעצם כתבתי את השיר הזה. כמו כן, כתבתי אותו לבדי. "
לאורך "Cornelia Street", ישנם דימויים חוזרים של ניו יורק – אף על פי שסוויפט ומושא האהבה שלה חולקים תחילה רגעים מאושרים, היא עוזבת את מערכת היחסים הזו מבלי להיפרד ברגע שהיא חוששת שמושא האהבה שלה יהיה כנה. אולם, כשהיא כבר בדרך הביתה הוא מתקשר אליה ומפתה אותה לחזור שוב. כמה שנים לאחר מכן, היא עדיין חוששת שהיא עלולה לטעות שוב ולהפסיד אותו.
מוזיקה ומילים > פרשנויות

המבקרים שמו לב כי בדומה לשירים אחרים של סוויפט גם שיר זה חוקר רגשות ומכיל פרטים מורכבים. קרל וילסון מסלייט טען שהשורה: "אנחנו מברכים על הגשמים ברחוב קורנליה" מתייחס לשיר של להקת טוטו "Africa", תוך שהוסיף כי המנהרה המדוברת ב-"Cornelia Street" מתייחסת למנהרת לינקולן. לעומת זאת, מייקל ווד מלוס אנג'לס טיימס חשב שהכוונה למנהרת הולנד.
במגזין ווג השוו את "Cornelia Street" לשיר "All Too Well" של סוויפט מתוך Red, בעקבות השימוש בשמות של רחובות, חילופי עונות, נוסטלגיה ושיאים במערכת יחסים. רוב שפילד מרולינג סטון השווה אותו ל-"Holy Ground", שיר נוסף מ-Red, מכיוון שבשניהם מוזכרת ניו יורק ובשניהם היא מדברת על קשר שטרם הסתיים, אך הסביר ש"השיר הזה הוא למעשה התקדמות מ-"Holy Ground" מכיוון שכאן היא לומדת מטעויות העבר ומונעת מהקשר להסתיים".
ביקורת

כלפי השיר הופנו ביקורות חיוביות, תוך שברולינג סטון הוא דורג במקום ה-31 ברשימת "כל 206 השירים של טיילור סוויפט, לפי דירוג". מבקרים רבים שיבחו את מילותיו וכינו אותו כ"שיר הטוב ביותר באלבום". קיירה לאונרד ממגזין The Music החמיאה למילים האישיות ועל היכולות הווקאליות של סוויפט וגם על מנגינות הפסנתר "העדינות", שלטענתה גרמו "להרגיש כל טון של רגש בשיר". בן ריינר מ-Toronto Star הרגיש שסוויפט חזרה לסגנון המוזיקלי והלירי שעיצבו את דמותה ואת האופי המוזיקלי שלה קודם לכן, אף על פי שהזכיר כי "מדובר בשיר פופ." מעבר לכך, הוא ציין ש"המוזיקה שעשתה סוויפט קודם לכן הייתה מוזיקת קאנטרי". ריינר החמיא גם כן למנגינות הפסנתר בשיר וציין אותן כסיבה לתחושות אלו. ראיסה ברונר ממגזין טיים החמיאה למילותיו של "Cornelia Street" וטענה כי הן מייצגות את יכולות הכתיבה שלה.
קרל וילסון ממגזין סלייט תיאר את השיר כ"שיר הטוב ביותר באלבום" ושיבח את מורכבות המילים שלו ואת הפקתו. רוב שפילד מרולינג סטון אמר שהשיר הוא אחד מההוכחות לבגרות בכתיבה של סוויפט, מכיוון ש"היא התמקדה בלהיות מאוהבת ולא במערכות יחסים כושלות". אנה גאקה מפיצ'פורק שיבחה את השיר על שהציג רגע מהורהר: "מחווה מקסימה ומאופקת לזיכרון ולנוסטלגיה עם הכוח לגרום לרחוב אחד במנהטן להרגיש עולמי".
אלכס עבד-סנטוס מאתר Vox בחר ב-"Cornelia Street" כ"שיר הטוב ביותר באלבום", ושיבח את מילותיו, אף על פי שהוא מכיל פרטים אישיים שלטעמו היו מיותרים. ג'ון קרמניקה מניו יורק טיימס הרגיש שהשיר "לוכד את הכוח של האלבום" ושיבח גם הוא את מילותיו. ב-Uproxx דירגו את השיר במקום השביעי ברשימת "השירים הטובים ביותר של 2019", ושיבחו גם את מילותיו האישיות ואת הלחן שלו.
ביקורת > רשימות כל הזמנים וסוף שנה

| ארגון | רשימה | מיקום | מקור |
| --- | --- | --- | --- |
| אינדפנדנט | 100 רצועות האלבומים של טיילור סוויפט - מדורגות | 23 |  |
| רולינג סטון | כל 206 השירים של טיילור סוויפט, לפי דירוג | 31 |  |
| BuzzFeed | 167 השירים הטובים ביותר של טיילור סוויפט, לפי דירוג | 21 |  |
| Consequence | 214 השירים שג'ק אנטונוף הפיק, מדורגים מהגרועים לטובים ביותר | 22 |  |
| NME | השירים הטובים ביותר של טיילור סוויפט, לפי דירוג | 40 |  |
| Paste | 158 השירים הטובים ביותר של טיילור סוויפט, לפי דירוג | 16 |  |
| Uproxx | 50 השירים הטובים ביותר של טיילור סוויפט, מדורגים | 7 |  |
| Uproxx | השירים הטובים ביותר של 2019 | 7 |  |
| Vulture | 179 השירים הטובים ביותר של טיילור סוויפט, לפי דירוג | 22 |  |
הופעה

סוויפט ביצעה לראשונה את השיר בקונצרט החד-פעמי City of Lover באולימפיה, ב-9 בספטמבר 2019 בפריז, צרפת. במהלך הקונצרט, סוויפט ביצעה גרסה מופשטת שלו, בגיבוי של גיטרה אקוסטית. הקונצרט צולם ובהמשך שודר כספיישל טלוויזיוני בחברת השידור האמריקאית (ABC) ב-17 במאי 2020. ההופעה של סוויפט עם "Cornelia Street" הופצה להורדה דיגיטלית ולהזרמת מוזיקה ב-18 במאי 2020.